b'\n_START_ARTICLE_\nLor\xc3\xa1nd E\xc3\xb6tv\xc3\xb6s\n_START_SECTION_\n\xc5\xbdivljenje in delo\n_START_PARAGRAPH_\nRodil se je v letu mad\xc5\xbearske revolucije o\xc4\x8detu J\xc3\xb3zsefu E\xc3\xb6tv\xc3\xb6su, znanemu pesniku, pisatelju in liberalnemu politiku, ki je bil tedaj \xc4\x8dlan kabineta, in je imel pomembno vlogo v intelektualnem in politi\xc4\x8dnem \xc5\xbeivljenju Mad\xc5\xbearske 19. stoletja._NEWLINE_Lor\xc3\xa1nd E\xc3\xb6tv\xc3\xb6s je najprej \xc5\xa1tudiral pravo, vendar je kmalu presedlal na \xc5\xa1tudij fizike in od\xc5\xa1el \xc5\xa1tudirat v tujino v Heidelberg in K\xc3\xb6nigsberg. Po doktoratu je postal univerzitetni profesor v Budimpe\xc5\xa1ti, ter postal eden najpomembnej\xc5\xa1ih tedanjih mad\xc5\xbearskih znanstvenikov. Svetovno je postal znan po svojem inovativnem delu o kapilarnosti, nato po svojih eksperimentalnih metodah in obse\xc5\xbenih terenskih raziskavah gravitacije._NEWLINE_\xc5\xa0e posebej je pomembno njegovo delo o enakosti te\xc5\xbenostne in vztrajnostne mase (\xc5\xa1ibko na\xc4\x8delo ekvivalentnosti) in raziskovanje gravitacijskega gradienta Zemljinega povr\xc5\xa1ja. \xc5\xa0ibko na\xc4\x8delo ekvivalentnosti je pomembno v teoriji relativnosti, njegov poskus pa je leta 1916 navajal Einstein v svojem \xc4\x8dlanku Osnove splo\xc5\xa1ne teorije relativnosti. Meritve gravitacijskega gradienta so pomembne v uporabni geofiziki, na primer pri dolo\xc4\x8devanju lege nahajali\xc5\xa1\xc4\x8d nafte._NEWLINE_Od leta 1886 do svoje smrti je raziskoval in pou\xc4\x8deval na Univerzi v Budimpe\xc5\xa1ti, ki se od leta 1950 imenuje po njem (Univerza Lor\xc3\xa1nda E\xc3\xb6tv\xc3\xb6sa)._NEWLINE_Pokopan je na pokopali\xc5\xa1\xc4\x8du Kerepesi v Budimpe\xc5\xa1ti.\n_START_SECTION_\nPriznanja\n_START_PARAGRAPH_\nLeta 1883 je postal \xc4\x8dlan Mad\xc5\xbearske akademije znanosti, leta 1889 pa njen predsednik.\n_START_SECTION_\nPoimenovanja\n_START_PARAGRAPH_\nPo njem se imenuje enota za gravitacijski gradient eotvos v sistemu enot CGS, udarni krater E\xc3\xb6tv\xc3\xb6s na oddaljeni strani Lune in asteroid glavnega pasu 12301 E\xc3\xb6tv\xc3\xb6s._NEWLINE_Po njem se imenuje mineral lorandit TlAsS\xe2\x82\x82.'